SKRIFTLIG FORESPØRGSEL E-2549/01

af Jorge Hernández Mollar (PPE-DE) til Kommissionen

(19. september 2001)

Om: Fællesskabsstøtte til genoprettelse af naturområder i Mijas

Ti forskellige interesseorganisationer i kommunen Mijas (Malaga-provinsen, Spanien) har oprettet en fælles organisation (Mijas por sus sierras y su entorno) med det hovedformål at genoprette de naturområder, der blev ødelagt af en skovbrand i juli i år.

Denne organisation har opstillet præcis ni krav til genoprettelsen, som på nuværende tidspunkt er ved at blive vurderet af eksperter i Mijas kommune og den andalusiske regionalregering.

I betragtning af omfanget af den miljøkatastrofe, som den nævnte skovbrand har forårsaget i området, og den nødvendige solidaritet som beboerne har krav på, vil Kommissionen da oplyse, i hvilket omfang den selv kan bidrage til den nævnte solidaritet med henblik på en hurtig genoprettelse af et skovområde, som før var af en overvældende skønhed, men i dag er et bedrøveligt syn?

Svar afgivet på Kommissionens vegne af Franz Fischler

(25. oktober 2001)

Kommissionen vil gerne understrege, at den også er meget bekymret over situationen som følge af de skovbrande, der forrige sommer ramte EU's sydlige del og især i Spanien. Kommissionen er meget opmærksom på problemerne, bl.a. fordi der er tale om følsomme områder med stor miljømæssig værdi, der kræver effektiv beskyttelse af hensyn til bevarlsen af økosystemerne i skovene i Middelhavsområdet.

Derfor godkendte Kommissionen 3. maj 2001 som led i Rådets forordning (EØF) nr. 2158/92 af 23. juli 1992 om beskyttelse af skovene i Fællesskabet mod brande(1) et program på 3,4 mio. EUR til beskyttelse mod skovbrande i Spanien i 2001, hvortil EU bidrager med 1,7 mio. EUR. Programmet omfatter bl.a. information om brandfaren, overvågelse samt etablering af brandstier, brandbælter, brandhaner og andre brandværnsforanstaltninger.

Kommissionen kan oplyse, at der for at genoprette naturområder, som er blevet ødelagt af brande, kan ydes støtte til genetablering af skovbrugsmulighederne i medfør af artikel 30, stk. 1, litra seks, i Rådets forordning (EØF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2).

Der kan dog kun interveneres, hvis programmet for udvikling af landdistrikter tager højde herfor, og hvis EUGFL's bevilling som anført i fællesskabsstøtterammen for regionaludvikling 2000-2006 i mål 1-områder er tilstrækkelig til at kunne bidrage i væsentligt omfang til udbedring af de skader, som katastrofen har forårsaget.

At den regionale programmering er flerårig, må ikke medføre, at den bliver statisk. Tværtimod skal den fortløbende tilpasses til de faktiske forhold, således at slutmålet en samlet udvikling af regionens landdistrikter bliver realiseret.

For Andalusiens vedkommende har Den Europæiske Fond for Regionaludvikling (EFRU) mulighed for at yde en supplerende støtte til beskyttelse og genopretning af naturmiljøet inden for rammerne af det prioriterede felt miljø, natur og vandressourcer under det integrerede operationelle program for Andalusien for 2000-2006.

Desuden er der i samme forbindelse afsat yderlige 1,76 mio. EUR, hvoraf de 1,23 mio. EUR samfinansieres af EUGFL (70 % af det samlede beløb).

I kraft af subsidiaritetsprincippet er det medlemsstatens ansvar at udvælge konkrete projekter til samfinansiering ud fra bl.a. de udvælgelseskriterier, som er fastlagt ved programmeringen, og ud fra medlemsstatens egen prioritering.

Det er således op til de regionale myndigheder, som står for forvaltningen og videreførelsen af programmet, at indpasse en eventuel intervention.

(1) EFT L 217 af 31.7.1992.

(2) EFT L 160 af 26.6.1999.